Medici hou prinses Charlene fyn dopPrinses Charlene van Monaco in November verlede jaar. (Foto: Valery Hache/AFP) Medici hou prinses Charlene van Monaco se toestand fyn dop nadat sy die afgelope week ŉ ineenstorting gehad het. Weinig besonderhede is egter bekend oor presies wat die prinses makeer. Prins Albert van Monaco se 43-jarige vrou woon al die grootste gedeelte van die jaar alleen in Suid-Afrika. Sy is Woensdagaand na ŉ hospitaal in Durban gehaas – onder ŉ skuilnaam – nadat sy onverwags by die lodge waar sy nou al maande lank tuisgaan, “ineengestort” het. Prins Albert en sy vrou, Charlene, tydens sy besoek aan Suid-Afrika. (Foto: Instagram) Haar stigting het in ŉ verklaring gesê die voorval hou verband met ŉ ernstige oor-neus-en-keel-infeksie wat sy reeds in Mei opgedoen het. Charlene is in ŉ bestendige toestand en is reeds uit die hospitaal ontslaan. “Dokters stel nog vas presies wat gebeur het,” het Chantell Wittstock, direkteur van die Prinses Charlene van Monaco-stigting, gesê. Albert se kantoor het in ŉ verklaring gesê die prinses word “fyn deur haar mediese span gemonitor wat bevestig het dat haar toestand bemoedigend is”. Die Zimbabwies gebore prinses het verlede maand ŉ operasie ondergaan, maar min besonderhede daaroor is bekend gemaak. Die jongste terugslag was “deel van die herstelproses”, het Wittstock gesê, en bygevoeg dat Charlene die afgelope ruk heelwat pyn ondervind het. Charlene, ŉ voormalige Suid-Afrikaanse Olimpiese swemmer, het in 2011 met prins Albert II getrou. Een van haar eerste openbare verskynings saam met Albert was tydens die Winterspele in Turyn in 2006. Jacques is Monaco se troonopvolger. (Foto: Instagram) Hul seun Jacques is die troonopvolger van die 700 jaar oue Huis van Grimaldi. Leefstyltydskrifte in Europa het die afgelope paar weke egter bespiegel dat die glanspaartjie se huweliksboot moontlik in stormwater vaar. Charlene sê sy is weens mediese redes in Suid-Afrika, terwyl sommige mediaberigte bespiegel dat sy op soek is na ŉ huis hier. Haar laaste openbare verskyning saam met Albert was in Januarie vanjaar in Monaco, maar die gesin het verlede maand, nadat Albert en die kinders na Suid-Afrika gereis het om by Charlene te kuier, foto’s op Instagram gedeel. Die 63-jarige Albert is die seun van prins Rainier III en Grace Kelly, ŉ Amerikaanse filmster wat in 1982 in ŉ motorongeluk dood is. Charlene is in 1978 in Bulawayo in Zimbabwe gebore en het as tienjarige saam met haar ouers na Suid-Afrika gekom. Die gesin het hulle in Benoni gevestig.